Et reelt nyhedsmedie eller en holdningsblog? En avis i den klassiske forstand eller en kulturkamp på skrift?

Meningerne om Den Korte Avis har været mange, siden Ralf Pittelkow og Karen Jespersen startede mediet op på nettet i januar 2012.

Blandt andet er Pittelkow og Jespersen blevet kritiseret for at fordreje fakta, kopiere artikler og stramme deres historier. Omvendt er ægteparrets medie et af de hurtigst voksende herhjemme med en trofast - og stor - fanskare, som finder det forfriskende, at avisens skribenter giver udtryk for deres egne meninger.